K. Cibulková, poslankyňa: (2008-07-01):
A keďže vládny návrh zákona na štatút profesionálneho športovca vôbec nepamätá, dovoľte, aby som dnešné vystúpenie venovala iba tejto problematike. Ak nový zákon o športe nedefinuje pojem „profesionálny športovec“ a právne nezakotvuje jeho spoločenský a ekonomický status, nemôže si robiť ani ambíciu stať sa moderným zákonom reagujúcim na objektívne požiadavky vyplývajúce z vývoja na vrcholnej športovej scéne. Takpovediac ešte nevychladli naše dojmy z vrcholného futbalového sviatku, ktorý sa odohrával na európskom kontinente, na ktorom si merali sily najlepšie futbalové reprezentácie Európy. Vo väčšine tímov reprezentovali svoje krajiny profesionálni futbalisti pôsobiaci v tých najslávnejších európskych ligách a kluboch. Skúsme si však predstaviť, aká absurdná by bola situácia, že by takí hráči ako Thierry Henry či Cristiano Ronaldo v krajinách svojho pôsobiska nemali vytvorený jasný a vhodný legislatívny rámec pre vykonávanie svojho povolania profesionálneho športovca. Je zarážajúce, že slovenská vláda nie je schopná v 21. storočí pochopiť to, čo nielen v Európe, ale aj v celom svete funguje desaťročia. Problémy súvisiace  s právnym postavením profesionálneho športovca na Slovensku sú mi dôverne známe i ako matke profesionálnej tenistky. Rovnakým problémom, s akými sa borí moja dcéra, musia čeliť stovky slovenských profesionálnych športovcov. S ich prípadnými úspechmi mnohí politici radi spájajú svoje mená. Keď im je však potrebné podať pomocnú ruku, nájde sa málo tých, ktorí to skutočne a efektívne aj urobia. V krátkosti ešte pripomeniem, že v našom návrhu zákona sme definovali, že profesionálnym  športovcom je fyzická osoba, ktorá vykonáva šport ako svoje povolanie v pracovnoprávnom vzťahu na základe pracovnej športovej zmluvy alebo ako samostatne zárobkovo činná osoba. Ďalej sme presne definovali špecifiká pracovnoprávneho pomeru profesionálneho športovca, pretože pracovný deň a plnenie si pracovných povinností športového profesionála nie je možné upravovať bežnými pracovnoprávnymi vzťahmi. Súčasťou nášho návrhu bolo taktiež určenie povinnosti profesionálneho športovca voči svojmu zamestnávateľovi a naopak. Náš návrh zákona o športe bol komplexný, nepokrýval len mnou diskutovanú problematiku. Vo všetkých oblastiach organizácie, riadenia a financovania športu prinášal lepšie, efektívnejšie a transparentnejšie mechanizmy, aké ponúka dnes prerokúvaný návrh. Keďže však štatút profesionálneho športovca absentuje úplne, dovoľte mi predložiť nasledujúci pozmeňujúci návrh. V čl. I sa za § 9 vkladajú nové paragrafy, a to § 10 až § 20, ktoré znejú: 1. Postavenie športovca: Paragraf 10: Odsek 1: „Profesionálny športovec vykonáva športovú činnosť samostatne a vo svojom mene a na vlastnú zodpovednosť.“ Odsek 2: „Profesionálny športovec, ktorý vykonáva kolektívny šport v rámci športového klubu, uskutočňuje túto činnosť v pracovnoprávnom vzťahu, ktorý sa zakladá pracovnou zmluvou o športovej činnosti.“ Odsek 3: „Športový reprezentant, ktorý vykonáva šport v medzinárodnej súťaži, uskutočňuje túto činnosť v pracovnoprávnom vzťahu, ktorý vzniká uzavretím dohody o výkone športu.“ Odsek 4: „Ak športový odborník vykonáva alebo zabezpečuje odplatne športovú činnosť v rámci športového klubu alebo športového zväzu, uskutočňuje túto činnosť v pracovnoprávnom vzťahu, ktorý vzniká  uzavretím pracovnej športovej zmluvy alebo dohody o výkone športovej práce.“ Paragraf 11: Odsek 1: „Pracovný pomer profesionálneho športovca alebo športového odborníka je pracovnoprávny vzťah, ktorý sa zakladá pracovnou športovou zmluvou medzi profesionálnym športovcom alebo športovým odborníkom a športovým klubom alebo športovým zväzom.“ Odsek 2: „Pracovnou športovou zmluvou sa profesionálny športovec alebo športový odborník zaväzuje pre športový klub alebo športový zväz vykonávať šport alebo činnosť športového odborníka.“ Odsek 3: „Dohodou o vykonaní športovej práce sa športový odborník zaväzuje pre športový zväz, športový klub alebo pre organizátora športovej súťaže vykonávať alebo zabezpečovať odplatne činnosť športového odborníka, ktorej výkon by bol v pracovnom pomere pre športový zväz, športový klub alebo pre organizátora športovej súťaže neúčelný alebo nehospodárny.“ Paragraf 12 Predpoklady výkonu profesionálnej športovej činnosti: Odsek 1: „Profesionálnym športovcom sa podľa tohto zákona môže stať fyzická osoba, ktorá má zdravotnú spôsobilosť, ak má preukaz športovca.“ Odsek 2: „Predpoklady podľa odseku 1 musí profesionálny športovec spĺňať po celý čas výkonu profesionálnej športovej činnosti.“ Paragraf 13 Pracovnoprávne vzťahy profesionálneho športovca: Odsek 1: „Pracovná športová zmluva sa uzatvára na určitú dobu. Trvanie pracovného pomeru sa môže dohodnúť najviac na 5 rokov.“ Odsek 2: „Pracovný pomer možno opätovne dojednávať najviac päťkrát za sebou. Za opätovne dojednaný pracovný pomer sa považuje pracovný pomer, ktorý má vzniknúť pred uplynutím 12 mesiacov po skončení predchádzajúceho pracovného pomeru medzi tými  istými účastníkmi.“ Odsek 3: „Pracovná športová zmluva sa musí uzatvoriť písomne, inak je neplatná.“ Odsek 4: „Pracovná športová zmluva musí obsahovať okrem náležitostí uvedených v osobitnom predpise najmä a) dobu trvania pracovného pomeru, b) spôsob skončenia zamestnaneckého pomeru, najmä výpovedné dôvody obidvoch zmluvných strán, c) podmienky poskytovania dovolenky.“ Odsek 5: „Na pracovnoprávne vzťahy profesionálnych športovcov sa nevzťahuje a) výpoveď zo strany zamestnanca, profesionálny športovec môže dať výpoveď len z dôvodov, ktoré sú dohodnuté v pracovnej zmluve, b) výpoveď zo strany zamestnávateľa, ak sa zamestnanec stane nadbytočným na základe rozhodnutia zamestnávateľa alebo príslušného orgánu o zmene jeho úloh, o zmene technického vybavenia alebo o iných organizačných zmenách, c) skončenie pracovného pomeru dohodnutého na určitý čas, ak zamestnanec pokračuje po uplynutí dohodnutej doby s vedomím zamestnávateľa ďalej vo vykonávaní prác, d)...“